कोरोना वायरस: ऐसा कोई राज्य नहीं बचा जहां 1000 से कम मामले हों, महाराष्ट्र में तो 8.25 लाख पार हो चुका है आंकड़ा
कोरोना के सबसे ज्यादा मामले महाराष्ट्र में आए हैं और इस वायरस की वजह से सबसे ज्यादा मौतें भी वहीं पर हुई हैं। महाराष्ट्र में अबतक 25 हजार से ज्यादा लोगों की जान जा चुकी है।
नई दिल्ली। कोरोना वायरस से पूरा देश इस कदर जकड़ चुका है कि हालात बेकाबू नजर आ रहे हैं, देश का ऐसा कोई राज्य नहीं बचा है जहां पर 1000 से कम कोरोना मामले हों और महाराष्ट्र तो ऐसा राज्य है जहां पर आंकड़ा 8.25 लाख के स्तर को भी पार कर गया है। एक्टिव मामलों की बात करें तो ऐसे 6 राज्य या केंद्र शासित प्रदेश हैं जहां पर 1000 से कम एक्टिव मामले हैं। देश में सिर्फ लक्ष्यदीप ही एकमात्र ऐसी जगह बची है जिसपर कोरोना वायरस की बुरी नजर नहीं पड़ी है।  जिन राज्यों में कोरोना संक्रमण के सबसे खराब हालात हैं उनमें सबसे आगे महाराष्ट्र है जहां पर अबतक 8.25 लाख कोरोना मामले सामने आ चुके हैं, महाराष्ट्र के अलावा आंध्र प्रदेश में 4.55 लाख, तमिलनाडु में 4.39 लाख, कर्नाटक में 3.61 लाख, उत्तर प्रदेश में 2.41 लाख, दिल्ली में 1.79 लाख, पश्चिम बंगाल में 1.68 लाख, बिहार में 1.41 लाख, तेलंगाना में 1.33 लाख, असम में 1.15 लाख और ओडिशा में 1.09 लाख केस सामने आए हैं। कुल मिलाकर अबतक 11 राज्यों में 1 लाख का आंकड़ा पार हो चुका है और 12वां राज्य गुजरात होने जा रहा है जहां पर अबतक लगभग 99000 मामले सामने आ चुके हैं।कोरोना के सबसे ज्यादा मामले महाराष्ट्र में आए हैं और इस वायरस की वजह से सबसे ज्यादा मौतें भी वहीं पर हुई हैं। महाराष्ट्र में अबतक 25 हजार से ज्यादा लोगों की जान जा चुकी है। इसके बाद तमिलनाडू में 7500 से ज्यादा, कर्नाटक में लगभग 6000, दिल्ली में करीब 4500 आंध्र प्रदेश में 4000 से ज्यादा, उत्तर प्रदेश में 3600 से ज्यादा, पश्चिम बंगाल में 3350 से ज्यादा और गुजरात में भी 3000 से ज्यादा लोगों की जान गई है।हालांकि दुनिया के अन्य देशों में कोरोना की वजह से जितनी जाने गई हैं वैसे हाल भारत में देखने को नहीं मिले हैं। लेकिन हाल के दिनों में भारत में कोरोना का संक्रमण इतनी तेजी से फैलने लगा है कि दुनिया में एक दिन के अंदर सबसे ज्यादा मामले भारत में ही देखने को मिल रहे हैं। गुरुवार को भी देशभर में 83 हजार से ज्यादा नए मामले सामने आए हैं। भारत में अब कोरोना के 38.50 लाख से ज्यादा मामले हो चुके हैं और फिलहाल अमेरिका और ब्राजील के बाद भारत तीसरे स्थान पर है। लेकिन जिस रफ्तार से भारत में मामले बढ़े हैं उन्हें देखते हुए लग रहा है कि अगले 2-3 दिन में भारत में ब्राजील से ज्यादा कोरोना मामले हो जाएंगे और अगर समय रहते कोरोना कंट्रोल में नहीं आया तो अमेरिका को भी पीछे कर सकते हैं। फिलहाल ब्राजील में 40 लाख से ज्यादा कोरोना मामले हैं और अमेरिका में आंकड़ा 63 लाख को पार कर चुका है।